HuntEx uitgestel | Maroela Media
Die organiseerders van die jaarlikse HuntEx-ekspo by die Gallagher-landgoed in Midrand, Gauteng, het Woensdag bevestig dat dié skou tot later vanjaar uitgestel is weens kommer oor die derde golf Covid-19-infeksies.
Dié besluit volg kort nadat die polisie en HuntEx 'n ooreenkoms oor die skou se Covid-19-regulasies bereik het. Die hof het op 20 Mei beslis dat HuntEx nes enige ander winkelsentrum teen 'n kapasiteit van 50% mag voortgaan.
"Klein ondernemings wat al langer as 'n jaar nie hul goedere kon verkoop nie, kan nou daarna uitsien om weer sake te doen," het Adriaan Woudstra, organiseerder van HuntEx, gesê.
'n Aantal belanghebbendes het egter die organiseerders genader oor die toename in koronavirusgevalle in Gauteng die afgelope ruk.
"Nadat ons dit met talle uitstallers en ander belanghebbendes bespreek het, het ons ingestem om vanjaar se HuntEx-ekspo uit te stel. Die skou sal vanjaar tussen 1 en 3 Oktober plaasvind," het hy gesê.
Die skou sou aanvanklik vanjaar tussen 10 en 13 Junie plaasgevind het.
"Hierdie besluit stel die meeste van die uitstallers in staat om veilig te wees en steeds deel te neem aan die skou."
Uitstekende nuus vir die diere. Ons het nie nodig om op diere teiken te skiet om ons ego's te voed nie. Kry vir julle kameras en skiet fotos en videos. Dit is dierevriendelik!
Baie Dankie Manne!! Lei met voorbeeld en wys jul harte is op die regte plek vir die samelewing se oorlewing. Na die winter se groot jag en biltong maak; sien ons jul definitief na hierdie jagseisoen om stories uit te ruil, lekker te kuier met 'n vleisie en 'n koeldrankie en behendigheid te verskerp met wat te sien en te koop is in die Jagters mark van elke plaaskind.
Dit word by die dag duideliker dat die regulasies niks bereik nie behalwe om skade en verarming te veroorsaak maar die sirkus duur voort.